Choong Shiau Yoon

Steven Choong Shiau Yoon (Cina Ringkas: 锺少云; Cina Tradisional: 鍾少雲; lahir 7 Disember 1957) ialah seorang ahli politik Malaysia yang telah menjadi Anggota Parlimen (AP) Tebrau di Johor sejak Mei 2018. Pada masa ini, beliau ialah ahli Parlimen bebas yang menyokong Perikatan Nasional (PN). Sebelum itu, beliau ialah anggota Parti Keadilan Rakyat (PKR), parti komponen bagi gabungan pembangkang Pakatan Harapan (PH).

Kerjaya perniagaan 
Choong mempunyai pengalaman luas sebagai akauntan, juruaudit, ejen cukai dan perunding perniagaan. Beliau adalah rakan kongsi CSY & Associates PLT di samping pengarah urusan dan ketua pegawai eksekutif CSY Tax Services Sdn. Bhd. Beliau juga berkhidmat sebagai Pengarah Kanan Bukan Eksekutif Bebas Country View Bhd sejak 27 Mac 2002. Beliau juga merupakan pengerusi Institut Akauntan Malaysia, ahli berkanun Institut Juruaudit Dalaman Malaysia dan ahli Association of Chartered Certified Accountants.

Kerjaya politik 
Choong mula menyertai dunia politik dengan menyertai Parti Keadilan Rakyat (PKR) pada usia 50 tahun pada 2007. Beliau pernah menjadi ketua bahagian Tebrau dan Ayer Hitam serta Timbalan Setiausaha Agung PKR. Beliau membuat penampilan sulung dalam pilihan raya umum (PRU) dengan bertanding di kerusi Tebrau pada PRU 2013 tetapi tewas dengan majoriti 1,767 undi kepada calon Persatuan Cina Malaysia (MCA). Pada pilihan raya 2018, beliau bertanding di Tebrau sebagai ahli Parti Keadilan Rakyat dalam pemilihan tiga penjuru lalu menang dengan mengalahkan calon dari MCA dan Parti Islam Se-Malaysia (PAS).

Pada 28 Februari 2021, beliau dipecat PKR lalu menjadi AP bebas yang menyokong gabungan pemerintah, Perikatan Nasional (PN) di bawah Perdana Menteri Muhyiddin Yassin bersama dengan Larry Sng (AP Julau, Sarawak). Katanya, beliau berkeputusan untuk menyokong Muhyiddin kerana beliau dikatakan memberi ruang kepadanya untuk bertemu dengan pihak-pihak kerajaan untuk menyelesaikan masalah yang dihadapi rakyatnya sejak sekian lama. Sungguhpun begitu, tindakannya menimbulkan kemarahan daripada pihak pusat PKR yang menggelar perbuatannya sebagai "pengkhianatan kepada pengundi" dan melantik seorang peguam untuk menuntut ganti rugi sebanyak RM10 juta daripadanya.

Keputusan pilihan raya

Rujukan 

Kelahiran 1957
Orang hidup
Bekas anggota Parti Keadilan Rakyat
Ahli politik bebas di Malaysia
Ahli politik Malaysia berketurunan Cina
Akauntan Malaysia
Orang dari Ipoh
Orang dari Perak
Ahli Dewan Rakyat, Parlimen Malaysia ke-14
Ahli pembangkang Kerajaan Muhyiddin Yassin
Penyokong Kerajaan Muhyiddin Yassin
Kekal menyokong Kerajaan Muhyiddin Yassin pertama
Anggota Parti Bangsa Malaysia